挽趙益之
作者：陸文圭
朝代：宋

paragraphs: 汝父昔吾友，汝翁昔我師。
汝時侍親側，楚楚玉雪兒。
稍長從吾游，學問乃大奇。
風木不待養，垣室空遺基。
成立汝有望，修短吾莫推。
四世積善心，一門無龐眉。
俯仰三十載，三喪路人悲。
受氣各有終，勞生嗟奚爲。
牆東荷鋤叟，夙受汝翁知。
老懷念疇昔，不覺哀涕垂。
欲誌殿中墓，健筆慚退之。